Hvis du har været ansat i mere end 3 måneder, er din uddannelsesaftale uopsigelig. I de første 3 måneder er du i prøvetid, og din uddannelsesaftale kan opsiges uden varsel. Regeringen og arbejdsmarkedets parter har dog aftalt, at din prøveperiode suspenderes (altså holder pause), hvis du bliver hjemsendt pga. corona-krisen i løbet af din aftales første 3 måneder. Er du ude over de 3 måneders prøvetid, så kan din uddannelsesaftale kun ophæves i helt særlige tilfælde. Aftalen mellem regeringen og arbejdsmarkedets parter søger også at støtte virksomheder økonomisk (ved at støtte udgiften til din løn), så virksomheden i mindre grad er nødt til at opsige elever under corona-krisen. Hvis du hører om, at virksomheden overvejer at opsige din uddannelsesaftale, kan du tale med din virksomhed om muligheden for lønkompensation; Det er ikke sikkert, de er opmærksomme på denne ordning.
Det er vores opfattelse, at der ikke er tale om en berettiget ophævelse, hvis du ophæves som følge af økonomiske årsager i virksomheden, medmindre din arbejdsgiver lukker virksomheden (eller går konkurs) og samtidig har gjort alt for at finde en ny elevplads til dig. Det er en konkret vurdering, om din uddannelsesaftale berettiget kan ophæves, og du skal derfor kontakte din lokale HK-afdeling, hvis det sker.